Checkers-mini’s nou almal opgeraapFoto: Facbook/Checkers Checkers se Little Shop-bemarkingsveldtog het amptelik geëindig, aangesien alle voorraad oor die land opgeraap is. Dié veldtog, wat klante met ŉ klein replika van verskeie produkte beloon het wanneer hulle meer as R150 bestee, het vanjaar op 4 Julie begin. Mense kon as deel van die veldtog oulike replikas van botter, sap, skoonmaakmiddels en verskeie ander produkte versamel. Die aankondiging is op die winkelgroep se Facebook-blad gedoen en verskeie verbruikers het hul misnoeë uitgespreek. “Wie gaan vir my kind sê sy kan nie haar versameling voltooi nie? As ŉ klant en mamma is ek baie ontsteld,” het een persoon op Facebook gesê. “Ag nee, ek is baie teleurgesteld. Hulle kon meer in voorraad gehou het!” meen nog ŉ verbruiker. Hoewel die meeste kommentaar op die aankondiging redelik negatief is, was daar ook klante wat positiewe terugvoer gegee het, soos “Dit was ŉ lekker veldtog. Hulle (Checkers) het mos gesê terwyl voorraad hou!” Volgens ŉ woordvoerder was die promosie ŉ lekker manier om lojale klante te beloon en handelsmerke te vier wat deel van mense se daaglikse lewe geword het. “Ons het ongelooflike reaksie van die publiek ontvang. Dit lyk asof klante regoor Suid-Afrika baie pret gehad het en die mini’s as uniek en opwindend ervaar het. “Checkers wil graag sy klante bedank dat hulle deelgeneem het aan die pret deur die mini’s te versamel en uit te ruil, asook vir hul kreatiewe foto’s wat op sosiale media gedeel is.” Die woordvoerder meen mense wat bekommerd is oor versamelings wat nog nie voltooi is nie, moet onder vriende en familie uitruil en op dié manier hul versameling voltooi.